અત્યારે એએમટીએસ દરરોજ એક કરોડ રૂપિયાની જંગી ખોટ કરી રહી છે. એએમટીએસની આ જંગી ખોટ સતત વધતી જ જશે કેમ કે સત્તાધીશો એએમટીએસનો કાર્યક્ષમ વહીવટ સંભાળવામાં નિષ્ફળ નિવડ્યા છે. બીઆરટીએસ એટલે અમદાવાદ જનમાર્ગ લિ. દ્વારા ૫૫૦ જેટલી બસ ખરીદીને એએમટીએસને સોંપાઈ છે. આ ઉપરાંત ૩૫ સીએનજી બસ એએમટીએસનાં ઓપરેશન માટે અપાઈ છે. સ્વર્ણિમ જયંતી યોજનાની ગ્રાન્ટથી ૭૫ મિડિયમ બસ પણ રાજ્ય સરકાર એએમટીએસને ફાળવી રહી છે. એએમટીએસના વહીવટકર્તાઓ ધારે તો નવી ૭૫ મિડિયમ (મીડી) બસનું સંચાલન સ્વયં કરીને દૈનિક એક કરોડની જંગી ખોટના ખાડામાં ધકેલાયેલી સંસ્થાને મદદરૂપ થઈ શક્યા હોત. આના બદલે ખાનગી ઓપરેટરોને નવી ૭૫ બસ ચલાવવા માટે સોંપીને આ ઓપરેટરોની તિજોરીને નાણાંથી છલોછલ ભરવા જઈ રહ્યા છે. એએમટીએસ દ્વારા તમામ ૭૫ નવી મિડિયમ બસના ઓપરેશન અને મેન્ટેનન્સનો કોન્ટ્રાક્ટ ખાનગી ઓપરેટરોને આપવાનો નિર્ણય લેવાઈ ગયો છે. જોકે આ નિર્ણય વિવાદાસ્પદ બન્યો છે કેમ કે ખુદ તંત્રના કેટલાક ઉચ્ચ અધિકારીઓ ખાનગી ઓપરેટરોને આ પ્રકારે નાણાકીય લાભ અપાવવાનું સમર્થન કરતા નથી. આ ઉચ્ચ અધિકારીઓ નામ ન છાપવાની શરતે કહે છે, ‘જો એએમટીએસ પોતે જ નવી બસ ચલાવે તો સંસ્થાને વધુ આર્થિક ફાયદો થઈ શકે તેમ છે.’